**PENDEKATAN PENGUKUHAN PERSONALITI BAPA**

**DALAM KALANGAN PESERTA DI LPPKN**

Izzah Nur Aida bt. Zur Raffar &

Prof. Madya Dr. Salasiah Hanin Hamjah

**ABSTRAK**

Bapa sebagai ketua dalam keluarga seharusnya menjadi ‘*role model’* kepada isteri dan anak-anak. Namun, ada dalam kalangan bapa masa kini yang tidak menunjukkan ciri personaliti yang baik sebagai seorang bapa seperti panas baran, mendera, merogol, membunuh, tidak memberi nafkah kepada anak-anak dan sebagainya. Sehubungan itu, golongan bapa pada masa kini wajar mengambil inisiatif dan pendekatan tertentu untuk mengukuhkan personaliti yang baik demi menjamin kesejahteraan keluarga. Justeru, kajian ini dijalankan bertujuan untuk menganalisis pendekatan pengukuhan personaliti bapa yang diamalkan oleh peserta bapa di LPPKN. Reka bentuk kajian ini ialah kajian tinjauan. Seramai 60 orang responden dalam kalangan bapa telah dipilih secara rawak berlapis di LPPKN. Data melalui borang soal selidik dianalisis secara deskriptif menggunakan SPSS. Hasil kajian mendapati peserta bapa mengamalkan pendekatan seperti mendalami ilmu agama dan mengamalkannya, muhasabah diri, berazam tinggi untuk menjadi bapa yang baik, *tazkiyah al-Nafs*, mendapatkan sokongan sosial daripada isteri, pengaruh rakan dan persekitan (*al-bi’ah*) yang baik serta penyertaan dalam program keibubapaan untuk mengukuhkan personaliti kebapaan. Implikasi kajian dapat membantu bapa memperkukuh personaliti yang baik dalam membina kesejahteraan keluarga dan masyarakat Islam umumnya. Di samping itu, kajian ini dapat memberi input dan sumbangan ilmu kepada pihak bertanggungjawab seperti LPPKN, Jabatan Kebajikan Masyarakat (JKM) dan sebagainya dalam menguruskan hal ehwal kekeluargaan di Malaysia.

 *Keywords: pendekatan pengukuhan, personaliti, bapa, perspektif Islam*

**PENGENALAN**

Keluarga adalah komponen penting dalam proses pembentukan masyarakat dan negara. Kewujudan negara tidak akan sempurna tanpa institusi keluarga kerana Islam memandang keluarga sebagai sebuah institusi pencorak masyarakat pada masa hadapan (Abdul Ghafar & Zaleha 2008:108; Ratna Roshida & Nik Haslinda 2007:73). Sehubungan itu, ibu dan bapa selaku individu penting dalam institusi kekeluargaan seharusnya memainkan peranan bersama-sama dalam mencorakkan hala tuju keluarga ke arah kesejahteraan dan kehidupan yang diredhai Allah SWT. Bagi menjalankan peranan tersebut dengan baik, ibu bapa seharusnya memiliki keperibadian dan personaliti yang unggul. Menurut Azizi Yahya (2010:1-38), kewibawaan dan keteladanan ibu bapa dalam keluarga sangat menentukan pembentukan nilai-nilai agama, moral, sosial dan disiplin diri anak-anak. Di samping itu, ikatan dan kawalan keibubapaan juga dapat membentuk personaliti yang baik dalam kalangan anak-anak serta konsep kendiri yang jitu (Zakiyah & Ismail 2004:1-10). Ini bersesuaian dengan sabda Rasulullah SAW yang bermaksud:

Setiap bayi yang dilahirkan adalah fitrah, maka kedua ibu bapanya yang berperanan menjadikan bayi tersebut membesar sama ada menjadi seorang ‘Yahudi’, ‘Nasrani’ atau ‘Majusi”

(Hadis Riwayat al-Bukhari: *Kitab al-Janaiz, Bab Iza Aslam al-Saiyibi Famata Hal Yusalla).*

Walaubagaimanapun, dalam Islam tanggungjawab ketua kepimpinan keluarga pada asasnya terletak pada kaum bapa (Ratna Roshida & Nik Haslinda 2007:73) termasuklah dalam konteks kasih sayang, perlindungan, pendidikan dan bimbingan (Adnan Hasan 1991:41; Heman Elia 2000:105-113) serta beberapa tanggungjawab yang lain ke arah kesejahteraan keluarga. Hal ini jelas disebutkan Allah SWT dalam firman-Nya menerusi surah al-Nisa’ (4:34):

ٱلرِّجَالُ قَوَّٰمُونَ عَلَى ٱلنِّسَآءِ بِمَا فَضَّلَ ٱللَّهُ بَعۡضَهُمۡ عَلَىٰ بَعۡضٖ وَبِمَآ أَنفَقُواْ مِنۡ أَمۡوَٰلِهِمۡۚ

Maksudnya:

Kaum lelaki itu adalah pemimpin dan pengawal yang bertanggungjawab terhadap kaum perempuan, oleh kerana Allah telah melebihkan orang-orang lelaki (dengan beberapa keistimewaan) atas orang-orang perempuan dan juga kerana orang-orang lelaki telah membelanjakan (memberi nafkah) sebahagian dari harta mereka.

 Berdasarkan ayat di atas menunjukkan bahawa Allah SWT mengangkat kedudukan kaum lelaki berbanding kaum wanita dengan beberapa potensi dan keistimewaan. Menurut Sayyid Qutb (2000:233) dalam tafsir *Fi Zilal al-Qur’an* menyatakan bahawa lelaki dibekalkan dengan ciri-ciri keberanian, kekuatan, emosi yang terkawal, reaksi yang perlahan, menggunakan kesedaran dan fikiran sebelum bertindak dan memberi reaksi. Zulkifli al-Bakri (2010:451) juga menjelaskan bahawa Allah telah menganugerahkan potensi kepimpinan kepada lelaki seperti keberanian, kekuatan agama, akal, rasional, tidak mudah didorong oleh perasaan, manakala wanita pula berjiwa sensitif dan mudah tersinggung. Sehubungan itu, sesuai dengan potensi dan penghormatan yang begitu tinggi diberikan kepada kaum lelaki khususnya bapa, maka beliau berkewajipan untuk menguruskan keluarga serta mengatasi persoalan dan krisis yang timbul di dalam rumahtangga dengan penuh hikmah dan kebijaksanaan.

**PERNYATAAN MASALAH**

Pengukuhan personaliti bapa daripada perspektif Islam adalah antara isu yang perlu diberi perhatian dan penumpuan agar dapat mengatasi masalah berkaitan dengan isu rumahtangga dan kekeluargaan. Hal ini disebabkan terdapat bukti menunjukkan masalah dan kes kekeluargaan yang berlaku di Malaysia pada masa kini dikaitkan dengan bapa. Sebagai contoh, ada bapa yang sanggup membunuh anaknya sendiri sebagaimana berlaku di Seksyen 4, Bandar Baru Bangi pada 30 Januari 2014 yang lalu. Dalam kejadian tersebut, bapa tersebut bertindak kejam dengan mengelar anak perempuannya yang berusia tujuh tahun sehingga mati serta turut mencederakan dua anak perempuannya (Siti Azielah 2014:7). Justeru, isu pengukuhan personaliti bapa amat penting diberi perhatian serius bagi mengatasi masalah yang melibatkan bapa hingga ke tahap membawa bahaya dalam kehidupan anak-anak.

Selain itu, ada juga bapa yang merogol anak perempuannya seperti dalam kes sumbang mahram yang dicatatkan di Malaysia (Fizwani et al. 2008:30; Salina Nen et al. 2012:46-58). Tindakan ini dikategorikan sebagai penderaan seksual terhadap anak-anak atau dikenali sebagai *inses* sebagaimana kajian yang dilakukan oleh Salina Nen et al. (2012:46-58) yang mendapati statistik dalam rekod kes sumbang mahram Jabatan Kebajikan Masyarakat pada tahun 2002-2006 menunjukkan jenis penderaan kanak-kanak yang paling tinggi dilaporkan ialah penderaan seksual iaitu sebanyak 2,655 kes jika dibandingkan dengan kes penderaan fizikal dan pengabaian. Hasil kajian Kasim, Cheah dan Shafie (1995:847-854) pula mendapati majoriti pelaku *inses* atau sumbang mahramadalah bapa diikuti oleh ibu dan penjaga. Kajian tersebut turut mengemukakan pandangan lain yang bersetuju bahawa keadaan ini berlaku disebabkan ibu bekerja meninggalkan anak untuk dijaga oleh bapa yang tidak berpengalaman atau kurang toleransi.

Isu pengukuhan personaliti bapa juga perlu ditekankan rentetan terdapat kes penderaan fizikal kanak-kanak yang semakin meningkat pada masa kini dilakukan oleh bapa. Muhammad Hafiz (2014:6-7) mendapati pada tahun 2012, sebanyak 285 kes penderaan fizikal kanak-kanak dilaporkan, namun bagi tahun 2013, ia meningkat menjadi 295 kes penderaan. Manakala, sejumlah 178 kes penderaan fizikal kanak-kanak dicatatkan di seluruh negara dalam tempoh Januari hingga Jun 2014 yang lalu. Daripada jumlah itu, 165 kes telah dilaporkan berlaku di rumah kanak-kanak itu sendiri akibat didera ibu bapa kandung dan ahli keluarga. Berdasarkan siasatan yang dilakukan terhadap suspek iaitu ibu bapa dan penjaga terbabit dipercayai pelaku gagal mengawal emosi dan kemarahan ketika melakukan penderaan sehingga menyebabkan mangsa cedera parah atau maut. Statistik dan pandangan yang dikemukakan menunjukkan penglibatan bapa secara tidak langsung terhadap kes tersebut.

Hal ini telah membuka mata masyarakat bahawa isu penderaan dan penganiayaan terhadap kanak-kanak kini semakin meruncing. Apa yang merisaukan, ia telah membawa kepada berlakunya masalah lain apabila timbul implikasi negatif kepada kanak-kanak yang terlibat dalam penderaan tersebut. Sebagai contoh, Fizwani et al. (2008:31) mendapati kajian-kajian secara klinikal dan empirikal membuktikan bahawa penderaan seksual ke atas kanak-kanak sememangnya memberi kesan buruk terhadap mangsanya terutama fungsi utama manusia iaitu pemikiran, emosi dan tingkah laku. Selain itu,sebilangan besar mangsa kes *inses* mengalami kesan negatif yang serius sehingga memerlukan terapi apabila mereka meningkat dewasa seperti hilang kepercayaan pada orang lain, takutkan hubungan intim, murung, rasa ingin bunuh diri, tingkah laku yang merosakkan diri sendiri, keyakinan diri yang rendah, rasa bersalah dan marah, rasa terasing dari masyarakat atau keluarga, penyalahgunaan dadah, masalah pemakanan dan masalah personaliti.

Isu pengukuhan personaliti bapa juga perlu diberi perhatian agar dapat menangani isu konflik dan masalah dalam rumahtangga. Jika isu bapa ini tidak ditangani, akan bertambah banyak lagi kehancuran rumahtangga berlaku seperti pergaduhan dan pertelingkahan antara suami isteri yang diakhiri dengan perceraian. Hal ini boleh berlaku sekiranya kewajipan sebagai seorang suami dan bapa tidak disempurnakan dengan baik seperti tidak menyediakan nafkah yang mencukupi kepada anak dan isteri serta tidak menyediakan tempat tinggal yang selesa dan kadang kala tidak menjelaskan sewa dan sebagainya. Kemuncak kepada krisis di antara suami isteri ialah masing-masing akan mengemukakan tuntutan perceraian melalui pejabat Kadi atau Mahkamah (Raihanah 2013:25-44; Perpustakaan Negara 2013:11) tanpa memikirkan kesan perceraian tersebut kepada anak-anak. Menurut Habibah & Noran Fauziah (2006:85), perceraian yang berlaku antara suami isteri dapat memberi kesan dan tekanan kurang baik dalam kehidupan anak-anak.

Berdasarkan perbincangan di atas berkenaan isu-isu yang melibatkan bapa, memberi gambaran umum bahawa ramai dalam kalangan bapa pada masa kini telah kehilangan personaliti dan akhlak yang baik, jauh sekali bertanggungjawab terhadap hak-hak serta pendidikan agama kepada anak-anak. Keadaan ini dapat menimbulkan kecelaruan dalam keluarga, berikutan ia bertentangan dengan panduan kekeluargaan Islam. Sehubungan itu, isu yang jelas berlaku pada masa kini adalah mengapakah penyelesaian kepada isu bapa kurang dikaji atau diambil langkah-langkah serta pendekatan mengatasinya. Ke manakah hilangnya personaliti baik seorang bapa yang diajarkan oleh Rasulullah SAW. Dalam ajaran Islam, bapa sebagai ketua keluarga perlu memberikan perlindungan kepada seluruh isi rumahnya, menjadi contoh teladan yang baik dan membimbing keluarga ke jalan agama (Amla et al. 2010:9).

**PERSOALAN DAN OBJEKTIF KAJIAN**

Permasalahan berkaitan personaliti bapa ini perlu dikaji dengan lebih meluas dan diambil langkah-langkah mengatasinya. Antara persoalan utama kajian ini ialah untuk mengenalpasti bagaimanakah pendekatan pengukuhan personaliti bapa yang diamalkan oleh peserta bapa di LPPKN? Oleh itu, artikel ini ditulis bertujuan untuk mengenalpasti pendekatan pengukuhan personaliti bapa yang diamalkan oleh peserta bapa di LPPKN. Kajian ini adalah penting lantaran ianya dapat membantu pihak bapa untuk meningkatkan kredibiliti mereka sebagai ketua keluarga.

**TINJAUAN LITERATUR**

Kajian mengenai keibubapaan telah ada dilakukan antaranya yang mengkaji mengenai kesan pencapaian akademik dan motivasi anak-anak dengan gaya asuhan ibu bapa (Mohamad Rizuan 2013:54-73; Abd. Razak & Norani 2011:35-44; Spera 2006:450-490; Turner et al. 2009:337-346). Manakala dalam kajian lain pula seperti yang dilakukan oleh Azizi & Mohd. Sofie (2010:1-4), Wahl & Metzner (2012:344-355) dan Taylor et al. (2004:163) mengkaji gaya asuhan ibu bapa dengan pembentukan tingkah laku anak-anak. Sama seperti kajian oleh Zakiyah & Ismail (2004:1-10) yang mendapati pembabitan anak-anak dalam tingkah laku delinkuens sedikit sebanyak adalah juga berpunca daripada ikatan dan kawalan ibu bapa yang lemah. Hal ini menjelaskan bahawa banyak kajian dilakukan mengenai peranan ibu bapa dalam mencorakkan kecemerlangan dan tingkah laku anak-anak tetapi belum banyak kajian secara spesifik terhadap peranan bapa dalam menerajui kepimpinan keluarga.

 Walau bagaimanapun telah ada kajian yang dilakukan mengenai peranan bapa dalam pembangunan sahsiah remaja seperti dalam kajian Amla et al. (2010:9). Kajian tersebut mendapati responden (468 pelajar) merasakan bapa mereka tidak mesra dan tidak banyak berkomunikasi dengan mereka. Mereka juga beranggapan bapa tidak banyak terlibat dalam proses pembelajaran. Kajian korelasi pula menunjukkan penglibatan bapa dalam asuhan dengan konsep kendiri pelajar lelaki adalah rendah. Hal ini secara jelas menunjukkan anak-anak sangat memerlukan sokongan bapa dalam kecemerlangan hidup mereka. Kenyataan ini disokong oleh kajian Rozumah & Nazli (1999:61) yang mendapati tingkah laku kebapaan mempunyai kaitan yang signifikan dengan pencapaian akademik anak-anak. Ini selari dengan kajian Alan & Jay Belsky (1989:378), Heman Elia (2000:105) dan Khuzaimah (2001:46) yang menjelaskan bahawa pentingnya penglibatan bapa dalam asuhan anak-anak.

Secara ringkas, kajian-kajian terdahulu ini mengkaji mengenai peranan bapa dalam membentuk sahsiah, tingkah laku dan kecemerlangan akademik anak-anak yang kesemuanya merumuskan bahawa peranan tersebut sangat penting untuk dilaksanakan oleh para bapa. Namun, belum ada kajian yang dilakukan untuk mengkaji pendekatan pengukuhan personaliti bapa yang diamalkan secara spesifik. Ini jelas menunjukkan bahawa kajian seumpamanya ini sangat perlu dilakukan dengan tumpuan terhadap pendekatan pengukuhan personaliti bapa dalam Islam yang diharapkan hasil kajian ini dapat menyumbang kepada pembinaan keluarga sejahtera.

**METODOLOGI KAJIAN**

Reka bentuk kajian ini ialah kajian tinjauan. Seramai 60 orang responden telah dipilih terdiri daripada kalangan peserta bapa yang mengikuti kursus keibubapaan di Lembaga Penduduk dan Pembangunan Keluarga Negara (LPPKN). LPPKN dipilih sebagai kawasan kajian kerana LPPKN adalah sebuah agensi Kerajaan di bawah naungan Kementerian Pembangunan Wanita, Keluarga dan Masyarakat (KPWKM) yang aktif dan banyak menganjurkan program kekeluargaan dan keibubapaan (Fawwaz 2015, temu bual). Pemilihan responden dalam kajian ini dilakukan secara pensampelan rawak berlapis (*stratified random sampling*) dalam kalangan para bapa yang telah menghadiri empat program dan kursus keibubapaan/ kekeluargaan anjuran LPPKN antara Januari 2015 hingga April 2015. Instrumen utama yang digunakan dalam kaedah pengumpulan data di lokasi ialah borang soal selidik. Borang soal selidik yang digunakan oleh pengkaji telah diuji kebolehpercayaan terlebih dahulu dan memperoleh nilai kebolehpercayaan *Alpha Cronbach* yang tinggi iaitu 0.950. Oleh kerana nilai alpha cronbach bagi pemboleh ubah melebihi 0.6, maka instrumen kajian ini mempunyai ketekalan dan kebolehpercayaan yang baik serta boleh diterima (Sekaran 2003:307). Seterusnya, data yang diperoleh melalui borang soal selidik dianalisis secara deskriptif menggunakan *Statistic Package for Social Sciences* (SPSS) version 22 dan dipersembahkan dalam bentuk peratusan, kekerapan dan min.

**HASIL KAJIAN DAN PERBINCANGAN**

Bahagian ini bertujuan mengenal pasti pendekatan pengukuhan personaliti bapa yang diamalkan oleh peserta bapa di LPPKN. Oleh itu, terdapat 15 item soalan yang dibentuk berdasarkan pendekatan dan cara yang dikenal pasti sebagai langkah untuk mengukuhkan personaliti kebapaan menurut perspektif Islam. Hasil kajian mendapati keseluruhan pendekatan pengukuhan yang diamalkan oleh responden dalam kajian ini merangkumi tujuh pendekatan tertentu iaitu mendalami ilmu agama dan mengamalkannya, muhasabah diri, azam diri yang tinggi, *tazkiyah al-Nafs* (penyucian jiwa), mendapatkan sokongan sosial daripada isteri, pengaruh rakan dan persekitan (*al-bi’ah*) yang baik serta penyertaan dalam program keibubapaan atau kekeluargaan.

Hasil kajian mendapati kebanyakan responden dalam kalangan bapa memperkukuh personaliti kebapaan mereka menerusi pendekatan pengamalan ilmu agama dengan cara menyakini terhadap pahala membesarkan anak-anak (min=3.77) diikuti pendekatan *tazkiyah al-Naf*s menerusi sifat ikhlas dalam memberi nafkah dan pendidikan kepada anak-anak (min=3.72). Selain itu, responden juga berazam untuk menjadi bapa yang baik (min=3.70) serta meminta pertolongan Allah sewaktu menghadapi kesukaran mendidik anak-anak (min=3.70). Manakala, pendekatan dan cara yang kurang digunakan oleh responden ialah mendalami ilmu agama (min=3.30) dan muhasabah diri sama ada melalui cara mengenal pasti kekuatan, kelemahan serta memeriksa kelalaian dan kesalahan yang dilakukan (min=3.30). Analisis berdasarkan peratus mendapati 100% (60 orang) merangkumi keseluruhan responden bersetuju pada item ‘saya yakin dengan ganjaran pahala membesarkan anak’, ‘saya berazam untuk menjadi bapa yang lebih baik’, ‘saya ikhlas memberi nafkah dan mendidik anak-anak’, ‘saya berusaha lebih sabar dalam menghadapi kerenah anak-anak’, ‘saya meminta pertolongan Allah sewaktu menghadapi kesukaran mendidik anak-anak’ dan ‘saya sedia mendengar nasihat rakan-rakan dan jiran ke arah kebaikan diri’.

Jadual 1 Pendekatan Pengukuhan Personaliti Bapa yang diamalkan oleh peserta

|  |  |  |  |
| --- | --- | --- | --- |
| Bil | Penyataan | Peratus (%) & Kekerapan (N) | Min |
| Sangat Tidak Benar Dengan Diri Saya | Tidak Benar Dengan Diri Saya | Benar Dengan Diri Saya | Sangat Benar Dengan Diri Saya |
| 1 | Saya mendalami ilmu agama untuk menjadi bapa yang baik | 0 |  11.7%(7) | 46.7%(28) | 41.7%(25) | 3.30 |
| 2 | Saya yakin dengan ganjaran pahala membesarkan anak | 0 | 0 | 23.3%(14) | 76.7%(46) | 3.77 |
| 3 | Saya berazam untuk menjadi bapa yang lebih baik | 0 | 0 | 30%(18) | 70%(42) | 3.70 |
| 4 | Saya mengenal pasti kekuatan dan kelemahan diri saya | 0 | 5%(3) | 60%(36) | 35%(21) | 3.30 |
| 5 | Saya memeriksa kelalaian dan kesalahan yang telah dilakukan | 0 | 3.3%(2) | 63.3%(38) | 33.3%(20) | 3.30 |
| 6 | Saya rasa berdosa jika gagal menjalankan tanggungjawab sebagai bapa | 0 | 1.7%(1) | 35%(21) | 63.3%(38) | 3.62 |
| 7 | Saya meminta maaf kepada anak-anak jika melakukan kesalahan | 0 | 6.7%(4) | 46.7%(28) | 46.7%(28) | 3.40 |
| 8 | Saya redha dengan kelebihan dan kekurangan anak saya | 0 | 3.3%(2) | 43.3%(26) | 53.3%(32) | 3.50 |
| 9 | Saya ikhlas memberi nafkah dan mendidik anak-anak | 0 | 0 | 28.3%(17) | 71.7%(43) | 3.72 |
| 10 | Saya bercakap benar dengan anak-anak | 0 | 1.7%(1) | 50%(30) | 48.3%(29) | 3.47 |
| 11 | Saya berusaha lebih sabar dalam menghadapi kerenah anak-anak | 0 | 0 | 46.7%(28) | 53.3%(32) | 3.53 |
| 12 | Saya meminta pertolongan Allah sewaktu menghadapi kesukaran mendidik anak | 0 | 0 | 30%(18) | 70%(42) | 3.70 |
| 13 | Saya berbuat baik kepada isteri dan keluarga | 0 | 1.7%(1) | 35%(21) | 63.3%(38) | 3.62 |
| 14 | Saya sedia mendengar nasihat rakan-rakan dan jiran ke arah kebaikan diri | 0 | 0 | 43.3%(26) | 56.7%(34) | 3.57 |
| 15 | Saya berusaha memperbaiki diri dengan melibatkan diri dalam program keibubapaan | 0 | 3.3%(2) | 43.3%(26) | 53.3%(32) | 3.50 |
|  |  |  |  |  |  |  |  |  |

Sumber: Soal Selidik 2015

 Hasil analisis secara umum menunjukkan kesemua pendekatan pengukuhan personaliti bapa yang diamalkan oleh responden mencatatkan skor min pada tahap yang tinggi. Sementara itu, dapatan kajian menunjukkan bahawa pendekatan utama yang diaplikasi oleh responden dalam kalangan bapa adalah menerusi cara mengimani dan menyakini ganjaran pahala dalam membesarkan anak-anak. Aspek ini adalah sebahagian daripada cabang keimanan hasil daripada ilmu agama yang dipelajari. Bagi pengkaji, keyakinan tersebut secara tidak langsung membuktikan tahap keimanan responden kepada Allah adalah tinggi. Hal ini selari dengan penulisan Ahmad Farid (2002:47) bahawa pendekatan mempelajari dan mendalami ilmu agama untuk diamalkan dalam kehidupan berkeluarga secara tidak langsung dapat memantapkan tahap keimanan dan keyakinan pihak bapa. Sikap ini dapat mendorong bapa yang diuji dalam proses membesarkan anak-anak, lebih mengharapkan pahala Allah di atas kesabaran mereka berbanding dengan kesenangan dunia yang lain. Dapatan ini turut disokong oleh Miskawayh (1966:34-35) yang menjelaskan bahawa melalui penghayatan terhadap rukun iman, individu dapat mengenali, mengetahui seterusnya mencontohi peribadi agung Rasulullah SAW dalam segenap aspek kehidupan. Jelas, pendekatan keimanan dan keyakinan kepada Allah dapat memperkukuhkan personaliti individu khususnya bapa dalam konteks kajian ini.

Dapatan kajian juga menunjukkan kesemua peserta bapa mengamalkan pendekatan *tazkiyah al-nafs* melalui sifat ikhlas memberi nafkah mahupun pendidikan kepada anak-anak sebagai cara memperkukuh personaliti bapa yang baik. Dapatan ini disokong oleh Al-Tharairah (2008:268) dan Heman Elia (2000:105-113) menjelaskan bahawa bapa bertanggungjawab mencari rezeki dan memberi nafkah terhadap ahli keluarga dengan jalan sabar dan ikhlas. Ini selaras dengan firman Allah menerusi surah al-Talaq (65:7) yang menuntut para bapa memberi nafkah menurut kemampuannya:

لِيُنفِقۡ ذُو سَعَةٖ مِّن سَعَتِهِۦۖ وَمَن قُدِرَ عَلَيۡهِ رِزۡقُهُۥ فَلۡيُنفِقۡ مِمَّآ ءَاتَىٰهُ ٱللَّهُۚ

Maksudnya:

Hendaklah orang yang mampu memberi nafkah menurut kemampuannya. Dan sesiapa yang disempitkan rezekinya, maka ia hendaklah memberi nafkah dari apa yang diberikan Allah kepadanya (sekadar yang mampu).

Menurut Ibn Kathir (2008:27), ayat ini membawa maksud seorang ayah atau wali hendaklah memberikan nafkah kepada anaknya sesuai dengan kemampuannya. Dalam menjalankan amanah yang dipertanggungjawabkan tersebut, bapa perlu bersifat sabar kerana al-Quran begitu menitikberatkan pengertian sabar dalam segala aspek kehidupan. Hal ini disebabkan sifat sabar mempunyai nilai yang besar terhadap agama dan akhlak individu (al-Qardhawi 1926:10). Sementara itu, Rasulullah SAW menyatakan bahawa pemberian nafkah kepada anak, keluarga dan pelayan merupakan suatu bentuk sedekah apabila dilakukan dengan niat yang ikhlas malah berhak mendapat pahala sedekah tersebut sebagaimana sabdanya:

مَا أَطْعَمْتَ نَفْسَكَ ، فَهُوَ لَكَ صَدَقَةٌ ، وَمَا أَطْعَمْتَ وَلَدَكَ ، فَهُوَ لَكَ صَدَقَةٌ ، وَمَا أَطْعَمْتَ زَوْجَتَكَ ، فَهُوَ لَكَ صَدَقَةٌ ، وَمَا أَطْعَمْتَ خَادِمَكَ ، فَهُوَ لَكَ صَدَقَةٌ " .

Maksudnya:

Apa yang engkau beri makan kepada dirimu sendiri maka itu dianggap sebagai sedekahmu, yang engkau beri kepada anakmu dianggap sebagai sedekahmu, yang engkau beri makan kepada isterimu dianggap sebagai sedekahmu dan yang engkau berikan kepada pembantumu dianggap sebagai sedekahmu.

(Hadis riwayat Ahmad: *Kitab Musnah Ahmad bin Hambal, Hadis al-Miqdam ibn Ma’ri Karba al-Kindi)*

Meskipun responden dalam kajian ini bersetuju bahawa pendekatan sabar dan ikhlas penting dalam memberi nafkah kepada anak-anak, namun masih terdapat segelintir peserta bapa yang mengabaikan aspek ini. Hal ini disokong oleh Heman Elia (2000:105-113) yang menyatakan bahawa bapa masa kini tidak memberi nafkah yang cukup untuk keluarga malah ibu pula terpaksa memikul beban tanggungjawab tersebut. Dalam kajian Hamidah (2008:37) juga menjelaskan bahawa pengabaian tanggungjawab daripada pihak suami berupaya menjadi faktor utama dalam kes perceraian. Justeru, isu pengabaian nafkah dan tanggungjawab kepada anak-anak perlu ditangani dengan baik oleh bapa demi kemaslahatan sekeluarga.

Hasil kajian juga mendapati antara pendekatan lain yang diaplikasi oleh responden dalam kalangan bapa adalah menerusi keazaman yang tinggi untuk menjadi bapa yang baik. Analisis menerusi peratus juga membuktikan kesemua responden berazam tinggi untuk menjadi bapa yang baik. Dapatan ini selari dengan penulisan yang dikemukakan oleh Asmawati (2009:96) dan al-Muqaddam (2008:37) yang menyatakan individu khususnya bapa yang mempunyai keazaman yang kuat tidak akan mudah berputus asa atau kecewa sekiranya gagal mencapai tujuan. Dalam konteks kajian ini, Mustafa Masyhur (2010:203) menjelaskan bahawa keazaman diri yang tinggi dapat membangunkan jiwa bapa untuk terus mencontohi sifat-sifat mulia Rasulullah SAW terutama sunnah terhadap keluarga.

Di samping itu, dapatan kajian menunjukkan pendekatan *tazkiyah al-Nafs* menerusi cara meminta pertolongan Allah SWT sewaktu menghadapi kesukaran mendidik anak-anak dilihat sebagai pendekatan pengukuhan yang diaplikasi dalam kalangan responden bapa di LPPKN. Kesemua responden mengambil langkah pengukuhan dengan berdoa serta berharap *(raja’*) akan pertolongan Allah SWT dalam menguruskan anak-anak. Hal ini selari dengan firman Allah yang menggalakkan pihak bapa supaya sentiasa berdoa untuk anak-anak agar dikurniakan kesolehan dan ketaatan kepada perintah Allah dan Rasul. Firman Allah SWT dalam surah al-Furqan (25:74) menyebutkan:

وَٱلَّذِينَ يَقُولُونَ رَبَّنَا هَبۡ لَنَا مِنۡ أَزۡوَٰجِنَا وَذُرِّيَّٰتِنَا قُرَّةَ أَعۡيُنٖ وَٱجۡعَلۡنَا لِلۡمُتَّقِينَ إِمَامًا

Maksudnya :

Dan juga mereka (yang diredhai Allah itu ialah orang-orang) yang berdo’a dengan berkata: “Wahai Tuhan kami, berilah kami beroleh dari isteri-isteri dan zuriat keturunan kami; perkara-perkara yang menyukakan hati melihatnya, dan jadikanlah kami imam ikutan bagi orang-orang yang mahu bertaqwa.

Ini juga disokong oleh Adnan Hasan (1991:66) yang menjelaskan bahawa bapa digalakkan sentiasa berharap *(raja’)* dan meminta pertolongan Allah SWT untuk membesarkan anak dengan kebaikan kerana tidak ada kenikmatan yang paling menggembirakan di dunia ini selain anak dan keluarga yang soleh. Dapatan juga menunjukkan peserta bapa mengamalkan pendekatan bersabar dalam membesarkan anak-anak. Hal ini disokong oleh Wan Hamzah (2007:79) yang menjelaskan bahawa ibu dan bapa perlulah bersabar melayani kerenah anak-anak termasuklah mengawal perasaan marah terhadap tingkah laku nakal anak-anak. Menahan kemarahan adalah perlakuan yang amat baik dan terpuji (Johari 1997:51), bahkan Allah SWT sendiri menyatakan sedemikian melalui firman-Nya dalam surah ali-‘Imran (3:134):

 ٱلَّذِينَ يُنفِقُونَ فِي ٱلسَّرَّآءِ وَٱلضَّرَّآءِ وَٱلۡكَٰظِمِينَ ٱلۡغَيۡظَ وَٱلۡعَافِينَ عَنِ ٱلنَّاسِۗ وَٱللَّهُ يُحِبُّ ٱلۡمُحۡسِنِينَ ١٣٤

Maksudnya:

Orang-orang yang mendermakan hartanya pada masa senang dan susah dan orang-orang yang menahan kemarahannya dan orang-orang yang memaafkan kesalahan orang dan (ingatlah), Allah mengasihi orang-orang yang berbuat perkara-perkara yang baik.

MenurutAbdul Qadir (t.t:48), tindakan yang wajar dilakukan untuk mengawal sifat marah atau panas baran adalah dengan membaca *istia’zah* kerana sifat marah berpunca daripada syaitan. Jika kemarahan masih belum reda, hendaklah duduk jika berdiri. Seterusnya jika belum reda, hendaklah berbaring. Kemudian, mengambil air wuduk sekiranya kemarahan berlarutan dan sukar reda ketika duduk mahupun baring.

Dapatan kajian menunjukkan responden juga bersetuju bahawa pendekatan taubat dengan rasa berdosa sekiranya gagal menjalankan tanggungjawab sebagai seorang bapa adalah antara cara yang dilakukan bagi mengukuhkan personaliti bapa yang baik. Hal ini selari dengan sunnah Rasulullah SAW yang menggalakkan bapa agar memohon maaf kepada anak-anak sekiranya melakukan kesalahan atau tidak memenuhi hak-hak anak seperti sabda baginda yang bermaksud:

Sesiapa yang ada padanya kezaliman terhadap saudaranya (muslim yang lain); seperti terhadap maruah dan selainnya, mintalah halal pada hari ini sebelum tiba waktu yang tidak ada dinar dan dirham (Hari Kiamat)

(Hadis Riwayat Bukhari, *Kitab al-Mazalim Wa al-Ghadab: Bab Man Kanat Lahu Mazlamah ‘Inda al-Rajul).*

Antara hak-hak anak adalah mengikuti perkembangan bakat dan kecerdasan mereka secara berperingkat dengan tidak memberikan beban yang memudharatkan bahkan dimulakan dengan perkara yang bersesuaian dengan kekuatan fikiran mereka (Abdul Aziz 2013:166; Razali 2010:136).

Kajian juga mendapati responden bersetuju bahawa berbuat baik kepada isteri dan keluarga boleh memperkukuhkan personaliti kebapaan. Dapatan ini disokong oleh Amru Khalid (2013:73) yang menjelaskan bahawa para bapa digalakkan terlebih dahulu berbuat baik kepada isteri dengan menggembirakannya, bercakap lemah lembut, membantu membersihkan rumah, menjaga anak-anak dan menyediakan makanan. Hal ini adalah sebahagian usaha dan inisiatif daripada pihak bapa atau suami untuk mendapatkan sokongan sosial daripada isteri seterusnya mengikuti sunnah Rasulullah SAW, kerana baginda menggalakkan umatnya berbuat baik kepada isteri seperti mana sabda baginda:

عَنْ [ابْنِ عَبَّاسٍ](http://library.islamweb.net/hadith/RawyDetails.php?RawyID=4883" \o "معلومات الرواة) ، عَنِ النَّبِيِّ صَلَّى اللَّهُ عَلَيْهِ وَسَلَّمَ قَالَ : " خَيْرُكُمْ خَيْرُكُمْ لِأَهْلِهِ ، وَأَنَا خَيْرُكُمْ لِأَهْلِي "

Maksudnya:

Orang yang paling baik akhlaknya adalah yang paling baik terhadap isterinya. Sesungguhnya akulah suami yang paling baik terhadap isteri.”
(Hadis Riwayat Ibn Majah, Sunan Ibn Majah: *Kitab nikah, bab husn mua’syarah al-Nisa’).*

Jelas, sokongan isteri amatlah penting kepada seorang suami selaku bapa dan ketua untuk menerajui keluarga menuju kesejahteraan. Ini dapat dibuktikan menerusi penelitian terhadap sirah baginda di mana isteri Rasulullah SAW banyak memberi sokongan dan semangat kepada baginda sama ada dalam urusan dakwah, kemaslahatan umat Islam, kekeluargaan dan sebagainya (al-Sya’rawi 2007:31).

 Kajian juga menunjukkan responden bersetuju dengan kaedah mendengar nasihat rakan-rakan dan jiran ke arah kebaikan sebagai cara memperkukuh personaliti kebapaan. Ini disokong oleh Salasiah (2008:160) yang menjelaskan bahawa antara cara untuk mengenal kelemahan dalam diri adalah meminta rakan yang baik dan boleh dipercayai memberitahu kelemahan diri. Mohd Nasir (2005:162) juga turut menyatakan bahawa manusia secara tabii bersifat meniru (imitatif), mereka meniru tingkah laku orang lain baik secara sedar ataupun tidak. Pergaulan dengan rakan-rakan yang terdiri daripada ahli ibadah atau ahli agama yang memiliki akhlak atau personaliti yang baik dan terpuji adalah cara yang berkesan untuk memperbaiki akhlak atau personaliti seseorang Muslim. Bergaul dengan kawan yang baik sudah tentu akan membolehkan seseorang mempelajari pelbagai tabiat yang baik yang dipamerkan dan sekali gus mencontohi tabiat tersebut. Justeru, Islam sangat menitikberatkan pemilihan sahabat dalam pergaulan seseorang dan hendaklah mengelakkan diri daripada bergaul dengan ahli maksiat dan bid’ah sebagaimana maksud firman Allah SWT dalam surah al-Furqan (25:28):

Wahai celakanya aku, alangkah baiknya kalau aku tidak mengambil si dia itu menjadi sahabat karib!”.

Dapatan ini juga disokong oleh Ghazali (2003:162) yang menjelaskan bahawa rakan atau sahabat adalah agen pembentukan sahsiah seseorang. Dengan itu, bapa dapat meniru dan mencontohi serta mengambil iktibar daripada akhlak masyarakat dan jiran yang baik untuk diteladani serta menjauhi akhlak dan personaliti buruk.

 Di samping itu, kajian juga mendapati hampir keseluruhan responden bersetuju dengan melibatkan diri dalam program keibubapaan sebagai langkah dan cara mengukuhkan personaliti kebapaan mereka. Dapatan ini selari dengan kajian Noremy (2011:152) yang mencadangkan agar golongan ibu bapa khususnya bapa melibatkan diri secara aktif di dalam program-program keibubapaan yang dianjurkan supaya ibu bapa dapat menimba pengetahuan, latihan serta kemahiran keibubapaan bagi membolehkan mereka menjalankan tanggungjawab dengan baik dan menjadi pelindung kepada anak-anak. Hal ini turut disokong oleh Mohd. Nasir (2005:150) yang menjelaskan bahawa individu khususnya golongan bapa sekiranya dibiarkan dalam keadaan personaliti yang kurang baik tanpa diberi latihan dan pendidikan khusus, maka, mereka akan kekal dalam personaliti tersebut serta melazimi kelakuan seperti cepat marah, panas baran, pentingkan diri sendiri dan sebagainya. Sehubungan itu, golongan bapa perlu menyertai program, latihan dan pendidikan keibubapaan secara berterusan sebagai suatu pendekatan atau kaedah bagi memperkukuh personaliti bapa yang cemerlang. Al-Ghazali (2000:87-96) juga menjelaskan bahawa personaliti atau sahsiah seseorang bersifat fleksibel dan boleh diasuh menjadi mulia melalui latihan dan pendidikan sesuai.

Namun, masih ada kedapatan bapa yang tidak melibatkan diri dalam program keibubapaan sebagai pendekatan untuk membaiki diri dan mengukuhkan personaliti kebapaan (3.3%, 2 orang). Sewajarnya pihak bapa perlu memandang program ini sebagai suatu medium untuk mendapatkan ilmu kebapaan dengan lebih mendalam agar matlamat keluarga bahagia dapat tercapai. Secara kesimpulan, hasil kajian menunjukkan terdapat tujuh pendekatan pengukuhan personaliti bapa yang telah dilaksanakan dan diamalkan dengan baik oleh responden di LPPKN. Hal ini berikutan skor min yang di catatkan kesemuanya berada pada tahap yang tinggi. Kajian juga mendapati pendekatan utama yang digunakan dalam memperkukuh personaliti kebapaan adalah menerusi cara menyakini dan mengimani ganjaran pahala membesarkan anak-anak. Jelas, aspek iman dan akhlak sangat penting menurut perspektif responden dalam kajian ini sebagai pendekatan pengukuhan personaliti bapa yang baik.

**KESIMPULAN**

Secara kesimpulan, hasil kajian menunjukkan terdapat tujuh pendekatan pengukuhan personaliti bapa daripada perspektif Islam yang dilaksanakan oleh responden dalam kalangan bapa di LPPKN. Hal ini berikutan skor min setuju yang dicatatkan kesemuanya berada pada tahap yang tinggi. Pendekatan tersebut adalah mendalami ilmu agama dan mengamalkannya, muhasabah diri, azam diri yang tinggi, *tazkiyah al-Nafs* (penyucian jiwa), mendapatkan sokongan sosial daripada isteri, pengaruh rakan dan persekitan (*al-bi’ah*) yang baik serta penyertaan dalam program keibubapaan atau kekeluargaan. Selain itu, kajian juga mendapati pendekatan utama yang diamalkan dalam memperkukuh personaliti bapa adalah menerusi kaedah keyakinan dan keimanan terhadap ganjaran pahala membesarkan anak-anak.

Implikasi kajian diharap dapat memberikan motivasi kepada kaum bapa untuk mengetahui seterusnya mengamalkan pendekatan pengukuhan personaliti bapa yang baik sebagaimana ajaran Islam. Tambahan pula, personaliti kebapaan yang diketahui dan diamalkan dalam keluarga diharap dapat membimbing masyarakat Muslim ke arah kesejahteraan dalam hidup malah berupaya mengatasi masalah berkaitan rumah tangga dan kekeluargaan yang banyak berlaku pada masa kini. Kesemua usaha ini diharap dapat membantu para bapa untuk memiliki personaliti bapa yang baik sepertimana Rasulullah SAW. Kajian juga mencadangkan pihak yang bertanggungjawab dalam menguruskan hal ehwal kekeluargaan di Malaysia seperti LPPKN, Jabatan Kebajikan Masyarakat (JKM) dan sebagainya agar menerapkan input dan ilmu tentang pendekatan yang dianjurkan dalam Islam bagi memperkasakan personaliti bapa mithali dalam program-program keibubapaan dan kekeluargaan yang dianjurkan.

 **RUJUKAN**

Al-Quran.

Abd. Razak Zakaria & Norani Mohd Salleh. 2011. Konteks Keluarga dan Hubungannya dengan Penglibatan Ibu Bapa dalam Pendidikan Anak-anak di Sekolah Menengah. *Jurnal Pendidikan Malaysia* 36(1): 35-44.

Abdul Aziz Ismail. 2013. *Indahnya Akhlak Warisan Rasulullah*. Kuala Lumpur: Power Press & Design.

Abdul Ghafar Don & Zaleha Mohd Ali. 2008. *Dakwah dan Cabaran De-Islamisasi di Malaysia.* Shah Alam: Karisma Publications Sdn. Bhd.

Abdul Qadir. t.t. *Akhlak yang Murni.* Johor: Perniagaan Jahabersa

Adnan Hasan Shalih Baharits. 1991. *Mas’uliyah abi a-Muslim fi Tarbiyyah Walad fi Marhalah al-Tufulah.* Jeddah: Darul Mustama

Ahmad Farid. 2002. *Penawar & Penyucian Jiwa*. Kuala Lumpur: al-Falah Publications

Ahmad Hanbal, H. A. 2001. *Musnad al-Imam Ahmad Bin Hanbal*, J.15. Muassasah al-Risalah, Beirut, Lebanon.

Alan, J. Hawkins & Jay Belsky. 1989. The Role of Father Involvement in Personality Change in Men across the Transition to Parenthood. *National Council on* *Family Relations* 38 (4): 378-384.

Amla Salleh, Zahara Aziz, Zuria Mahmud & Abd. Aziz Mahyuddin. 2010. Peranan Bapa dalam Pembangunan Sahsiah Remaja dan Implikasinya terhadap Nilai Kekeluargaan. *Jurnal Pendidikan Malaysia* 35(2): 9-17.

Amru Khalid. 2013. *Semulia Akhlak Nabi*. Solo: Aqwam Syarikat Penerbit Islam

Asmawati Suhid. 2009. *Pendidikan Akhlak dan Adab Islam, Konsep dan Amalan*. Kuala Lumpur: Utusan Publications & Distributors Sdn. Bhd.

Azizi Yahaya & Mohd Sofie Bahari. 2010. *Gaya Asuhan Ibu Bapa Remaja Terhadap Tingkah Laku****.*** Universiti Teknologi Malaysia: Fakulti Pendidikan

Azizi Yahya. 2010. *Keluarga Dalam Pembentukan Moral.* Universiti Teknologi Malaysia: Fakulti Pendidikan.

al-Bukhari, I. A. 1992. *Sahih al-Bukhari*. Dar al-Kutub al-‘Ilmiah, Beirut, Lebanon.

Fawwaz Hasbullah. 2015. Pendekatan Program dan Modul LPPKN Kepada Bapa, Kuala Lumpur. Temu bual, 15 Januari.

Fizwani M. Sarkawi, Suhana Sarmadan, Mohamed Sharif Mustaffa & Sulaiman Shakib Mohd Noor. 2008. Mengenal pasti punca-punca dan Kaedah Menangani Tingkahlaku Sumbang Muhram. *Kertas kerja Seminar Kaunseling Keluarga,* 30 Ogos 2008, Johor Bahru.

al-Ghazali, Abu Hamid, Muhammad Bin Ahmad. 2000. *Ihya’* c*Ulum al-Din*. Kaherah: Dar al Taqwa li al-Turath.

Ghazali Darusalam. 2003. *Dinamika Ilmu Akhlak Islamiah*. Kuala Lumpur: Utusan Publications & Distributors Sdn Bhd.

Habibah Elias & Noran Fauziah Yaakub. 2006. *Psikologi Personaliti*. Kuala Lumpur: Dewan Bahasa dan Pustaka

Hamidah Ab. Rahman. 2008. Faktor Penyumbang Kepada Masalah Keluarga Tunggal dan Perceraian: Kajian Kes di Johor Darul Takzim. Dlm.Hamidah Ab. Rahman (pnyt.). *Isu-isu Sosial.* Johor: Penerbit Universiti Teknologi Malaysia.

Heman Elia. 2000. Peran Ayah Dalam Mendidik Anak. *Veritas: Jurnal Teologi dan Pelayanan* (1): 105-113.

Ibn Kathir, Abu Fida Ismail. 2008*. Tafsir Ibnu Kathir.* Terj: Abdul Ghoffar. Jakarta: Pustaka Imam Syafi’i

Ibn Majah, Y. A. 1998. *Sunan Ibn Majah*. Dar al-Hadis, Kaherah, Mesir.

Johari Alias. 1997. *Asas Pendidikan Akhlaq*. Kuala Lumpur: Darul Nu’man

Kasim, M. S., Cheah, I. & Shafie, H. M. 1995. Childhood death from physical abuse. *Child Abuse & Neglect* 19: 847-854.

Khuzaimah, Z. 2001. Pengaruh Sikap dan Cara Gaya Kebapaan Terhadap Salah Laku Remaja Melayu Bersekolah. Disertasi Sarjana. Universiti Putera Malaysia, Selangor, Malaysia.

Miskawayh. 1966. *Tadhib al-Akhlaq.* Beirut: American Universiti of Beirut.

Mohamad Rizuan bin Abdullah. 2013**.** Hubungan Antara Gaya Asuhan Ibu Bapa Dengan Tahap Pencapaian Akademik Pelajar Sekolah Menengah. Tesis Sarjana. Johor: Fakulti Pendidikan, Universiti Teknologi Malaysia.

Mohd. Nasir Omar. 2005. *Akhlak dan Kaunseling Islam*. Kuala Lumpur: Utusan Publications & Distributors Sdn. Bhd.

Muhammad Hafiz Nawawi. 2014. Teropong Jenayah. *Metro Ahad,* 7 September.

al-Muqaddam, Muhammad Ahmad Ismail. 2008. *Kaedah & Panduan Menggapai Cita-Cita.* Terj. Abu Vida Al-Anshari. Selangor: Pustaka Dini

Mustafa Masyhur. 2010. *Bekalan dalam Jalan Dakwah.* Terj. Abdul Hakam B. Jaafar. Kuala Lumpur: Percetakan Salam Sdn. Bhd.

Noremy Md. Akhir. 2011. Faktor Penderaan Fizikal Kanak-kanak di Kalangan Ibu Bapa Melayu di Negeri Selangor. Tesis Doktor Falsafah. Pulau Pinang: Universiti Sains Malaysia.

Perpustakaan Negara Malaysia. 2013. *Konflik Rumah Tangga*. Kuala Lumpur

al-Qardhawi, Yusuf. 1926. Al-Sabr fi al-Quran. Kaherah: Maktabah Wahbah.

Qutb, S. 2000. *Tafsir Fi Zilalil Qur’an.* Terj. Yusoff Zaky Yacob. Pustaka Aman Press Sdn. Bhd, Kota Baharu, Kelantan, Malaysia.

Raihanah Azahari, Bahiyah Ahmad, Asmak Rahman. 2012. Penentuan Kadar Kifayah dan Maruf Nafkah Anak dan Isteri: Kajian terhadap penghakiman Mahkamah Syariah. *Jurnal Syariah* 1: 59-66

Ratna Roshida & Nik Haslinda. 2007. Peranan institusi keluarga dalam penjanaan bangsa bertamadun. *Jurnal Kemanusiaan* 9:73-82.

Razali Saaran. 2010. *Hebatnya Cara Rasulullah Mendidik*. Kuala Lumpur: Must Read Sdn. Bhd.

Rozumah Baharudin & Nazli @Nazlina Maliki. 1999. Kebapaan Dan Pencapaian Akademik Kanak-Kanak Bandar Dan Luar Bandar. *Jurnal Pendidik dan Pendidik,* (16): 61-83). Serdang: Fakulti Ekologi Manusia, Universiti Pertanian Malaysia

Salasiah Hanin Hamjah. 2008. Pendekatan Dakwah al-Irsyad al-Nafsiyy menurut al-Ghazali: Kajian di PK MAINS. Tesis Doktor Falsafah. Pusat Pengajian Ilmu Kemanusiaan, Universiti Sains Malaysia.

Salina Nen, Fauziah Ibrahim, Suzana Mohd Hoesni & Zaizul Abdul Rahman. 2012. Kajian Kes Inses Bapa-Anak Perempuan: Memahami Pengalaman Dari Perspektif Mangsa. *Journal of Social Sciences and Humanities* 7(1): 46-58.

Sekaran, U. 2003. *Research Methods for Business: A Skill Building Approach.* Singapore: John Wiley & Sons.

Siti Azielah Wahi. 2014. Bapa Didakwa Bunuh Anak, Cedera Anak. *Sinar Harian*, 7 Februari

Spera, C. 2006. Adolescents’ Perceptions of Parental Goals, Practices and Styles in Relation to their Motivation and Achievement. *Journal of early Adolescence* 26(4): 450-490

al-Sya’rawi, Muhammad Mutawalli. 2007. *al-Sirah al-Nabawiyyah*. Terj. Muhammad Zuhirsyan & Hasanuddin Dollah. Selangor: Jasmin Enterprise.

Taylor, L.C., Clayton, J.D. & Rowley, S.J. 2004. Academic Socialization: Understanding Parental Influences on Childrens School-Related Development in the Early Years. *Review of General Psychology* 8(3): 163-178.

al-Tharairah, Muhammad Mahmud Ahmad. 2008*. al-Ahkam al-Khasah bi al-Alaqah baina al-Aba’ wa al-Abna’.* Urdun: Dar al-Nafais.

Turner, E.A., Chandler, M. & Heffer, R.W. 2009. The Influence of Parenting Styles, Achievement Motivation and Self Efficacy on Academic Performance in College Students. *Journal of College Student Development* 50(3): 337-346.

Wahl, K. & Metzner, C. 2012. Parental Influences on the Prevalence and Development of Child Aggressiveness. *Journal of Child and Family Studies* 21(2): 344-355.

Wan Hamzah Awang al-Haj. 2007. *Mendidik Anak Mengikut Sunnah.* Kuala Lumpur: Progressive Publishing House Sdn. Bhd.

Zakiyah Jamaluddin & Ismail Kiprawi. 2004. *Ikatan Dan Kawalan Ibu Bapa Terhadap Tingkah Laku Delinkuens.* Universiti Utara Malaysia: Fakulti Pembangunan Sosial Dan Manusia.

Zulkifli Mohamad al-Bakri. 2010. *Sistem kekeluargaan dalam Islam*. Bangi: Darul Syakir Enterprise.